b'\n_START_ARTICLE_\nVictoria (pel\xc2\xb7l\xc3\xadcula)\n_START_SECTION_\nArgument\n_START_PARAGRAPH_\nVictoria, una jove espanyola que treballa a Berl\xc3\xadn des de fa pocs mesos, surt d\'una discoteca, despr\xc3\xa9s d\'una nit de disbauxa i alcohol. A l\'entrada, es topa amb quatre joves als quals els hi \xc3\xa9s denegat l\'acc\xc3\xa9s al club. Els quatre joves s\xc3\xb3n "Sonne" (sol), "Boxer", "Blinker" (llum intermitent) i "Fuss" (peu). Victoria s\'uneix als joves, que es passen primer per un paki per tal de proveir-se d\'alcohol i despr\xc3\xa9s s\'instal\xc2\xb7len a la terrassa d\'un edifici, un punt de trobada habitual del grup. Mentre conversen en angl\xc3\xa8s, Victoria apr\xc3\xa8n, entre altres coses, que Boxer ha passat per la pres\xc3\xb3._NEWLINE_Quan Victoria ha d\'abandonar els joves, perqu\xc3\xa8 ha de presentar-se al caf\xc3\xa8 on treballa, Sonne decideix acompanyar-la. Al caf\xc3\xa8, Sonne descobreix un piano i finalment Victoria es posa a tocar un fragment dels valsos de Mefisto de Franz Liszt. Impressionat per la seva excel\xc2\xb7lent interpretaci\xc3\xb3, Sonne descobreix que la jove espanyola ha estudiat en un conservatori. Victoria li confessa que ha sacrificat tota la seva vida pel somni d\'esdevenir pianista professional, que va perdre tota la seva inf\xc3\xa0ncia assajant i que no ha tingut mai amics. El conservatori li ha comunicat recentment que no t\xc3\xa9 suficient talent i que cal que abandoni la carrera de pianista._NEWLINE_La parella \xc3\xa9s interrompuda pels amics de Sonne, que el v\xc3\xa9nen a buscar per tal de portar a terme un robatori. Boxer va estar sota la protecci\xc3\xb3 d\'un g\xc3\xa0ngster durant la seva estada a la pres\xc3\xb3, i ara aquest li exigeix de retornar-li el favor. Fuss, que degut a la intoxicaci\xc3\xb3 et\xc3\xadlica perd la consci\xc3\xa8ncia, no pot participar en l\'acci\xc3\xb3 i Victoria cedeix a la petici\xc3\xb3 de Sonne de substituir al seu amic ebri. En un cotxe robat condu\xc3\xaft per la jove estudiant de piano, el grup de joves es dirigeix cap al banc on pretenen portar a terme l\'atracament._NEWLINE_Despr\xc3\xa9s de l\'exit\xc3\xb3s robatori, el grup retorna al club i es passa la nit de festa i celebraci\xc3\xb3. No \xc3\xa9s fins m\xc3\xa9s tard, que es recorden que Fuss s\'ha quedat inconscient a l\'interior del cotxe robat. Quan el van a buscar s\'adonen que tot el ve\xc3\xafnat est\xc3\xa0 farcit de policia i a l\'intentar fer marxa enrere s\xc3\xb3n descoberts per agents de pais\xc3\xa0, que sospiten del seu comportament. Els joves s\'escapen a un pati interior on t\xc3\xa9 lloc un intercanvi de trets. Boxer i Blinker reben diversos impactes de bala i moren al cap de poc. Victoria i Sonne aconsegueixen escapar-se infiltrant-se al pis d\'una parella jove i el seu nad\xc3\xb3. Els dos fugitius es canvien de roba i prenen el nad\xc3\xb3, burlant aix\xc3\xad la policia, que no sospita d\'ells._NEWLINE_Passat el cord\xc3\xb3 policial, els dos fugitius deixen el nad\xc3\xb3 en un caf\xc3\xa8 de la rodalia i prenen un taxi fins a un hotel. A l\'habitaci\xc3\xb3, Victoria s\'adona que Sonne tamb\xc3\xa9 ha rebut un tret durant la fugida. Telefona a una ambul\xc3\xa0ncia, per\xc3\xb2 Sonne mor abans al llit de l\'hotel entre les ll\xc3\xa0grimes i la desesperaci\xc3\xb3 de Victoria. Despr\xc3\xa9s, mig recuperada, s\'adona dels diners robats a terra, els pren i abandona l\'hotel.'